## L’hospital de Torrevieja incorpora mantes de fototeràpia per a tractar la icterícia en bebés i millorar l’aferrament de la mare

*** Les noves mantes disposen d’una tecnologia teixida de fibra òptica que emet una llum blava per al tractament amb fototeràpia dels nounats
* Els nous dispositius es poden utilitzar directament sobre la pell del bebé, sense necessitat que estiga separat dels seus pares**

L’Hospital Universitari de Torrevieja ha incorporat mantes de fototeràpia per a tractar la icterícia en bebés, i evitar, així, separar la mare dels nounats durant l’administració d’aquest tractament i fomentar l’aferrament mare-fill.

Les noves mantes disposen d’una tecnologia teixida de fibra òptica que emet una llum blava per al tractament amb fototeràpia dels nounats amb hiperbilirubinèmia i icterícia, causada per la incapacitat de l’organisme del bebé per a eliminar la bilirubina de la sang.

Fins ara, aquest tractament es realitzava mitjançant llums situats sobre els bressols dels bebés, cosa que limitava el contacte directe amb la mare.

Tal com ha assegurat el cap del Servei de Pediatria de l’Hospital Universitari de Torrevieja, José Antonio Antón, “les mantes resolen molts dels inconvenients que presentaven els llums actuals i permeten fomentar el contacte pell amb pell amb els progenitors a pesar d’estar rebent un tractament, i així s’augmenta l’aferrament entre la mare i el nounat i es facilita la lactància materna, amb els beneficis que tot això suposa per al nounat i els progenitors”.

Els nous dispositius es poden utilitzar directament sobre la pell del bebé, sense necessitat de separar-lo dels seus pares i sense interrompre la lactància o el vincle emocional que genera amb els nounats.

La fototeràpia és el tractament d’elecció per a la hiperbilirubinèmia neonatal, una patologia especialment prevalent en nounats prematurs. La llum descompon aquesta substància, que és eliminada per l’organisme. La icterícia en el nounat és una alteració relativament freqüent a causa de la immaduresa dels seus òrgans, que no poden expulsar adequadament la bilirubina.

“La prevalença és d’un 50 % i, encara que en general no sol requerir tractament, si la bilirubina excedeix determinades xifres, o si genera simptomatologia, s’ha de recórrer a la fototeràpia, que, gràcies a aquesta adquisició, es podrà iniciar sense interferir en el contacte mare-fill”, ha conclòs el doctor Antón.

Fecha: 13/08/2023